     Skupština Kendo Saveza Crne Gore na redovnoj sjednici održanoj  02.09.2011. godine usvojila je

DISCIPLINSKI PRAVILNIK

I OSNOVNE ODREDBE

Član 1.

      Disciplinski pravilnik Kendo saveza Crne Gore (u daljnjem tekstu: KSCG) propisuje  mjere i postupak za  kažnjavanje udruženih članova (klubova) i pojedinaca koji prekrše odredbe Statuta i ostalih normativnih akata KSCG, Crnogorskog olimpijskog komiteta (COK), Evropske kendo federacije (EKF) i Svjetske kendo federacije (FIK) ili na neki drugi način štete ugledu kendo sporta.

Član 2.

Svrha disciplinskog kažnjavanja je
· preventivna
spriječiti članove KSCG i pojedince da čine prekršaje i

· vaspitna

uticati na svijest počinilaca prekršaja da shvati neprihvatljivost neprimjerenog ponašanja. 
Član 3.

Nepoznavanje Statuta i ostalih normativnih akata iz Člana 1. ovog Pravilnika ne oslobađa od odgovornosti.

Član 4.

Podsticanje i pomaganje pri izvršenju prekršaja je kažnjivo.

Član 5.

Kod odmjeravanja kazne uzimaju se u obzir sve okolnosti koje utiču na smanjenje (olakšavajuće okolnosti) i povećanje kazne (otežavajuće okolnosti), naročito težina učinjenog prekršaja i njegove posledice, stepen odgovornosti prekršioca, razlozi zbog kojih je prekršaj učinjen, okolnosti pod kojima je prekršaj učinjen, ranije ponašanje prekršioca i njegovo držanje poslije učinjenog prekršaja. 

Prekršaj učinjen na međunarodnom takmičenju u zemlji ili inostranstvu uvijek je otežavajuća okolnost.

Ukoliko je prekršilac mlađe uzrasne kategorije, posebnu pažnju treba usmjeriti na pitanje olakšavajućih okolnosti.

Član 6.

Postupak protiv prekršioca ne može se pokrenuti ako je prijava protiv njega podnesena nakon 60 (šezdeset) dana od dana saznanja za učinjeni prekršaj.

Član 7.

Niko ne može biti kažnjen, a da prethodno nije saslušan.

Počinilac prekršaja smatra se saslušanim ako na poziv nadležnog organa dostavi pisanu izjavu.

Ukoliko prekršilac,  na zahtjev nadležnog organa ne dostavi pisanu izjavu, ne pristupi ili odbije doći na zakazano saslušanje, smatra se saslušanim.

Član 8.

Isključenje sa takmičenja  rezultira suspenzijom i disciplinskim postupkom.

II   DISCIPLINSKE KAZNE

Član 9.

Disciplinske kazne su:

1. Za  klubove i opštinske kendo saveze:

1.1. novčana kazna

1.2. zabrana nastupa na određeno vrijeme na svim zvaničnim i nezvaničnim takmičenjima i/ili polaganjima u zemlji i inostranstvu;

1.3. isključenje iz članstva KSCG.

2. Za pojedince – službena lica KSCG i udruženih klubova (ovlašćena lica, nosioci funkcija u radnim tijelima, sudije, ljekari, delegati, treneri i drugi) i takmičare udruženih klubova i opštinskih kendo saveza:

2.1. ukor

2.2. novčana kazna

2.3. zabrana nastupanja na određeno vrijeme u kendo sportu

2.4. zabrana obavljanja dužnosti i funkcija na određeno vrijeme u kendo sportu

2.5. doživotna zabrana takmičenja u kendo sportu

2.6. doživotna zabrana obavljanja dužnosti i funkcija u kendo sportu.

Član 10.

Za isto djelo može se uz zabranu nastupa, odnosno takmičenja, te  obavljanja dužnosti i funkcija na određeno vrijeme u kendo sportu izreći i novčana kazna.

Visina novčanih kazni za fizičko lice iznosi od 50 (pedeset) do 1.000 (hiljadu), a za pravno lice od 250 (dvjestapedeset) do 10.000 (desethiljada) €.
Član 11.

Kazne zabrane nastupa na određeno vrijeme za klubove iznose od 3 (tri)  mjeseca do 1 (jedne) godine, a za pojedince od 3 (tri) mjeseca do 4 (četiri) godine.

   Član 12.

Kazne zabrane obavljanja dužnosti i funkcija na određeno vrijeme u kendo sportu iznose od 3 (tri) mjeseca do 5 (pet) godina.

  Član 13.

Novčana kazna mora se platiti u roku od 8 (osam) dana od pravosnažnosti odluke o kažnjavanju na žiro račun KSCG.
 U slučaju neplaćanja kazne u navedenom roku, slijedi automatska suspenzija prekršioca, a to je ujedno prekršaj koji podliježe novom kažnjavanju.

   Član 14.

Pravosnažne odluke o kazni upisuju se u registar kazni koji  vodi  sekretar KSCG.

III   KAŽNJIVA  DJELA

  Član 15.

Nagovaranje člana kluba da bojkotuje takmičenje (ne započne ili da napusti takmičenje), kažnjava se :

- zabranom nastupa i obavljanja dužnosti i funkcija u kendo sportu od 6 (šest) mjeseci   do 2 (dvije) godine 

- i novčanom kaznom  u iznosu od 50 (pedeset) do 500 (petsto) €.
Kažnjiv je i pokušaj.

Klub koji odbije nastupiti ili napusti takmičenje kažnjava se 

- zabranom nastupa u vremenu od 1 (jedne) godine 

- i novčanom kaznom od 500 (petsto) €.
  Član 16.

Neopravdan nedolazak takmičara, funkcionara, ljekara, sudija ili trenera na zvanično takmičenje za koje je prijavljen ili delegiran, neopravdan nedolazak takmičara, trenera i selektora na pripreme reprezentacije kao i neodazivanje za učešće u radu reprezentacije kažnjava se 

- zabranom takmičenja i obavljanja dužnosti i funkcija u kendo sportu od 3 (tri) mjeseca do 2 (dvije) godine 

- i novčanom kaznom od 50 (pedest) do 500 (petsto) €
  Član 17.

Ko za vrijeme priprema, seminara, takmičenja ili sastanaka, prije, za vrijeme ili po završetku istih, fizički napadne ili iskaže prijetnju da će fizički napasti drugog takmičara, sudiju, trenera, delegata ili neko drugo lice, kaznit će se :

- zabranom takmičenja u kendo sportu od 6 (šest) mjeseci do 4 (četiri) godine ;

- obavljanja dužnosti i funkcija u kendo sportu od 6 (šest) mjeseci do 5 (pet) godina 

- i novčanom kaznom od 50 (pedeset) do 500 (petstotina) €. 

Kažnjiv je i pokušaj.

Ukoliko prekršilac teže povrijedi napadnutog izriče se :

- doživotna zabrana takmičenja i obavljanja dužnosti i funkcija u kendo sportu.

 Član 18.

Nedolično ponašanje maloljetnih sportista (kršenje sudijskih i takmičarskih pravila, nedolične gestikulacije, psovanje, svađa i slično) kaznit će se 

- ukorom, 

a u ponovljenom slučaju 

- od 3 (tri) mjeseca do 1 (jedne) godine zabrane takmičenja u kendo sportu.

Nedolično ponašanje punoljetnih učesnika u kendo sportu kaznit će se 

- zabranom takmičenja i obavljanja dužnosti i funkcija u kendo sportu od 3 (tri) mjeseca do 2 (dvije) godine 

-  i novčanom kaznom od 50 (pedeset) do 500 (petstotina) €.
 Član 19.

Vrijeđanje, klevetanje i širenje neistine o KSCG, svom ili drugom klubu, članu (takmičaru, treneru, sudiji, delegatu, sportskom radniku) svog ili drugog kluba, o organu, komisiji KSCG, prekršaj je za koji se izriče kazna 

- zabrane takmičenja i obavljanje dužnosti i funkcija u kendo sportu od 6 (šest) mjeseci do 4 (četiri) godine ;

- i novčanom kaznom od 150 (stotinupedeset) do 500 (petstotina) €.
 Član 20.

Podnošenje netačnih podataka u prijavama registracije kluba i članova,  prijavama za takmičenja i u ostalim dokumentima koji se dostavljaju KSCG ili drugim organizacijama i državnim tijelima, kažnjava se 

- novčanom kaznom od 50(pedeset) do 500 (petstotina) €.
Za ponovljeni prekršaj kazna iznosi 

- od 150 (stopedest) do 1.500 (hiljadupetsto) €.
 Član 21.

Za kršenja i narušavanja utvrđenog sistema takmičenja i ostale relevantne propuste u organizaciji takmičenja klubovi organizatori kažnjavaju se:

- novčanom kaznom od 50 (pedeset) do 1.000 (jednahiljada) €.
Član 22.

Korišćenje i davanje nedozvoljenih stimulativnih sredstava kaznit će se 

- zabranom takmičenja i obavljanja dužnosti i funkcija u kendo sportu od 1 (jedne) do 4 (četiri) godine 

- i novčanom kaznom od 150 (stopedeset)  do 1.000 (hiljadu) €;

Za ponovljeni slučaj izriče se kazna

- doživotne zabrane takmičenja i obavljanja dužnosti i funkcija u kendo sportu.

Član 23.
Kaznit će se klub čiji se kažnjeni član ne pridržava odluke o kažnjavanju s kaznom

- zabrane nastupa od 6 (šest) mjeseci do 1 (jedne) godine 

- i novčanom kaznom od 500 (petsto) do 1.500 (hiljadupetstotina) €;

Svako ponašanje koje u ovom Pravilniku nije izričito predviđeno kao prekršaj, a predstavlja povredu Statuta i drugih normativnih akata iz Člana 1. ovog Pravilnika ili prelazi okvire uobičajene i dopuštene društvene i sportske aktivnosti, kažnjava se jednom od kazni koja je predviđena za sličan prekršaj.

IV DISCIPLINSKI ORGANI

 Član 24.

Disciplinski organi  KSCG su:

1. Disciplinska komisija

2. Upravni odbor

3. Skupština 

Član 25.

Disciplinska komisija je prvostepeni disciplinski organ.

Povodom žalbe u  drugom stepenu odlučuje Upravni odbor.

Odluka drugostepenog organa je konačna.

Skupština samo izuzetno, u slučaju isključivanja kluba iz KSCG i doživotne zabrane takmičenja i obavljanja dužnosti i funkcija u kendo sportu odlučuje u trećem stepenu.

V DISCIPLINSKI POSTUPAK

Član 26.

Disciplinski postupak može se pokrenuti:

1. na osnovi prijave organa ili člana nekog organa KSCG

2. na osnovi prijave oštećenog ili njegovog kluba

3. po službenoj dužnosti.

Član 27.

Disciplinski organ obavezan je pokrenuti postupak uvijek ako je izvršen neki od prekršaja predviđen ovim Pravilnikom.

Disciplinski postupak se mora pokrenuti u roku od 30 (trideset) dana po prijemu prijave, o čemu se obavještava počinilac prekršaja u pisanoj formi.

Član 28.

Disciplinski postupak u prvom stepenu mora biti završen u roku od 60 (šezdeset) dana, računajući od dana prijema prijave.

Ukoliko u tom roku disciplinski postupak ne bude završen, smatra se obustavljenim, a podnosilac prijave ima pravo na ulaganje žalbe drugostepenom organu.

Član 29.

U disciplinskom postupku saslušavaju se počinilac prekršaja i svjedoci ako to slučaj zahtijeva.

Član 30.

Kad Disciplinska komisija utvrdi da nema osnova za pokretanje disciplinskog postupka, donosi odluku o odbacivanju prijave, i o tome, uz obrazloženje u pisanom obliku, obavještava podnosioca prijave.

Protiv odluke o odbacivanju prijave podnosilac prijave ima pravo žalbe drugostepenom organu.

                                                                    Član 31.

Suspenzija ili Automatska suspenzija klubu ili pojedincu može biti izrečena:

1. na osnovu člana 16., 17., 18., 19., 20., 21. i 22. ovog Pravilnika ;

2. na osnovi odluke UO KSCG;

3. na osnovi odluke Disciplinske komisije;

4. na osnovi odluke drugih organa predviđenih aktima KSCG.

Član 32.

Suspenzija traje do okončanja disciplinskog postupka.

Suspenzija se izriče i zbog nedolaska prekršioca na saslušanje ili nedostavljanja pisane izjave prekršioca nadležnom organu KSCG.

Vrijeme provedeno pod suspenzijom uračunava se u kaznu, osim u slučaju kad je suspenzija uslijedila zbog neodazivanja na saslušanje.

Član 33.

Ako počinilac prekršaja koji je suspendovan, poslije prvog poziva ne dostavi pismenu izjavu ili ne dođe na saslušanje, a nedolazak nije opravdan, kazna će se izreći na osnovu dokaza kojima  raspolaže nadležni organ.

Član 34.

Troškove disciplinskog postupka snosi počinilac prekršaja ako se za prekršaj izreče kazna.

U slučaju obustave postupka ili oslobađanja od disciplinske odgovornosti, troškove postupka snosi KSCG.

Disciplinski organ u svojoj odluci mora naznačiti ko je obavezan snositi troškove i u kojem iznosu.

Član 35.

U odluci Disciplinske komisije mora se navesti opis prekršaja, kazna, dan od kojeg teče kazna, obrazloženje i pouka o pravnom lijeku.

Član 36.

Disciplinska komisija dužna je dostaviti odluku o kazni u pisanom obliku izvršiocu prekršaja u roku od 15 (petnaest) dana od dana izricanja kazne.

Kazna ne može teći prije dostavljanja odluke ukoliko joj ne prethodi suspenzija koja se uračunava u kaznu.

VI   ŽALBENI POSTUPAK

Član  37.

Protiv odluke o kazni može se podnijeti žalba u roku od 8 (osam) dana od uručenja odluke.

Žalbu koja nije podnijeta u roku nadležni organ će odbaciti kao neblagovremenu.

Žalba protiv odluke o suspenziji nije dopuštena.

Žalba ne odlaže izvršenje kazne.

Član 38.

Žalbu mogu podnijeti:

1. kažnjeni (pojedinac ili nadležni organ kluba)

2. podnosilac prijave.

Član 39.

Disciplinski organ drugog stepena  rješavajući o žalbi može odlučiti da:

1. žalbu odbaci kao neblagovremenu, nedopuštenu ili podnesenu od neovlašćenog lica;

2. žalbu usvoji, odluku ukine i predmet vrati disciplinskom organu prvog stepena  na ponovni postupak,

3. žalbu usvoji, odluku preinači tako da se kazna smanji ili poveća, odnosno da se kažnjeni oslobodi disciplinske odgovornosti,

4. žalbu odbije i  potvrdi odluku prvostepenog organa.

Član 40.

Kazna se ne može povećati ako se žalio samo kažnjeni, odnosno smanjiti  ako se žalio samo podnosilac prijave.

Disciplinski organ drugog stepena mora svoju odluku donijeti u roku od 45 (četrdesetpet) dana. U ljetnim mjesecima, julu i avgustu, kada su aktivnosti KSCG smanjene, odluka se mora donijeti prije početka jula ili se pomjera za prvu sedmicu septembra

Ako disciplinski organ drugog stepena svoju odluku ne donese u roku iz prethodnog stava, smatra se da je žalba usvojena.

Član 41.

Disciplinski postupak se može obnoviti:

1. ako se utvrdi da je pravosnažna odluka zasnovana na lažnim dokazima

2. ako se sazna za nove činjenice ili nove dokaze na osnovu kojih bi mogla biti donesena drukčija odluka da su činjenice i dokazi bili izvedeni u ranijem postupku.

Član 42.

Predlog za obnovu postupka mogu podnijeti sva lica i organi iz Člana 37.st. 1.ovog Pravilnika u roku od godinu dana od uručenja pravosnažne  odluke.

U istom roku i disciplinski organ koji je izrekao kaznu u prvom stepenu može obnoviti postupak po službenoj dužnosti ako postoje uslovi iz Člana 40. ovog Pravilnika.

Predlog za obnovu postupka ne odlaže izvršenje kazne.

Član 43.

Predlog za obnovu postupka podnosi se disciplinskom organu koji je izrekao kaznu u prvom stepenu.
Ako taj disciplinski organ utvrdi da je predlog za obnovu postupka osnovan, provest će se novi postupak i donijeti nova odluka koja za kažnjenog ne može biti nepovoljnija od ranije odluke.

Protiv odluke o predlogu za obnovu postupka, podnosilac predloga ima pravo žalbe višem disciplinskom organu u roku od 8 (osam) dana od uručenja odluke.

Član 44.

Kad je očito da je izrečena kazna imala puno vaspitno djelovanje, a kažnjeni je izdržao najmanje polovinu kazne, može se podnijeti molba za vanredno ublažavanje kazne.

Molba se podnosi disciplinskom organu koji je u prvom stepenu izrekao kaznu, koji cijeli predmet sa svojim predlogom dostavlja na odlučivanje disciplinskom organu drugog stepena.

Ako drugostepeni organ utvrdi da je molba osnovana, može donijeti odluku o ublažavanju ili oslobađanju od daljnjeg izdržavanja kazne.

Protiv odluke o molbi za vanredno ublažavanje kazne žalba nije dopuštena.

Molba se može ponoviti po proteku godine dana od donošenja odluke o odbijanju prve molbe.

VII  ZAVRŠNE ODREDBE

Član 45.

Tumačenje ovog Pravilnika daje Upravni odbor Kendo saveza Crne Gore.

Član 46.

Ovaj Pravilnik stupa na snagu danom njegovog usvajanja a primjenjivaće se od dana dostave članovima Saveza.

Podgorica,  02.09.2011. godine                     

Generalni Sekretar

Milutin Nikitović                                                                                                                  

